The Dream (Roko Blažević-sang)

«The Dream» (norsk oversettelse: drømmen) er en popballade fra 2019 som fremføres av den kroatiske sangeren Roko Blažević. Sangen var Kroatias bidrag til Eurovision Song Contest 2019 i Tel Aviv i Israel.

Bakgrunn 
Sangen er skrevet av Andrea Čubrić og Charlie Mason, samt Jacques Houdek som deltok for Kroatia i Eurovision Song Contest 2017 i Ukraina. Houdek sendte inn sangen til kringkasteren HRTs musikkonkurranse Dora 2019 – landets uttak til Eurovision Song Contest. 17. januar 2019 ble «The Dream» og Roko Blažević bekreftet som en av de 16 deltakerne i Dora. Konkurransen gikk av stabelen 16. februar 2019, og «The Dream» vant etter å ha blitt nummer én hos både tv-seerne og juryene. Med seieren er «The Dream» dermed Kroatias bidrag i Eurovision Song Contest 2019 i Tel Aviv i Israel.

Etter seieren gikk «The Dream» rett inn på førsteplass på den kroatiske singellisten HR Top 40. Dette var Blažević' første plassering på listen. En musikkvideo til sangen ble sluppet 11. april 2019 via Eurovision Song Contests YouTube-kanal.

Eurovision Song Contest 
I januar 2019 ble Kroatia trukket til å delta i semifinale 2 av Eurovision Song Contest. Semifinalen ble arrangert i Expo Tel Aviv i Israel torsdag 16. mai, og Kroatia hadde startnummer 10. «The Dream» ble imidlertid ikke blant de ti beste i semifinalen, og kvalifiserte seg dermed ikke til finalen lørdag 18. mai.

Listeplasseringer

Referanser 

 
 
 
 

Sanger fra 2019
Kroatisk musikk
Kroatiske sanger
Bidrag til Eurovision Song Contest 2019